
Α′ ΣΥΛΛΟΓΟΣ  ΕΚΠΑΙΔΕΥΤΙΚΩΝ Π.Ε. ΠΕΙΡΑΙΑ
“ΡΗΓΑΣ ΦΕΡΑΙΟΣ”
ΤΖΑΒΕΛΛΑ ΚΑΙ ΑΛΕΞΑΝΔΡΟΥ 1, ΠΕΙΡΑΙΑΣ 18533
                      e-mail: info@rigasfereospeiraias.gr     http://www.rfp.gr


ΠΕΙΡΑΙΑΣ 26/10/2026, Α.Π: 111

ΠΡΟΣ: ΤΑ ΜΕΛΗ ΤΟΥ ΣΥΛΛΟΓΟΥ, ΣΥΛΛΟΓΟ ΕΚΠΑΙΔΕΥΤΙΚΩΝ Π.Ε. ΑΝΑΤ. ΑΤΤΙΚΉΣ «ΚΩΣΤΑΣ ΣΩΤΗΡΙΟΥ»
Ψήφισμα στήριξης των 22 συναδέλφων  του 1ου Δημοτικού Σχολείου Πόρτο Ράφτη 

που παραπέμπονται στο πειθαρχικό συμβούλιο ως αποτέλεσμα της ΕΔΕ για την πτώση σοβάδων σε σχολική αίθουσα

Κινητοποίηση Τρίτη 27/10 στη Διεύθυνση ΠΕ Αν. Αττικής στις 11:30 π.μ. 
(19ο χλμ Αθηνών – Μαρκοπούλου, Παιανία)

«Αντί για ασφαλή και σύγχρονα σχολεία, μοιράζουν διώξεις και τρομοκρατία!»

Στις 5/11/25 έπεσε μεγάλο κομμάτι σοβά από το ταβάνι σε σχολική αίθουσα του 1ου Δ.Σχ Πόρτο Ράφτη, θέτοντας σε κίνδυνο παρευρισκόμενους μαθητές. 
Αντί για στήριξη και διεκδίκηση αποκατάστασης από τον αρμόδιο Δήμο Μαρκοπούλου, ο Διευθυντής Εκπαίδευσης Ανατ. Αττικής διέταξε ΕΔΕ για τις/τους συναδέλφους του σχολείου μέχρι που στις 21/10/26 παρέπεμψε στο Πειθαρχικό Συμβούλιο 22 εκπαιδευτικούς  του σχολείου, με έωλες και αβάσιμες κατηγορίες. 
Κι ενώ είναι κοινός τόπος ότι η συντήρηση των κτιρίων ανήκει στον Δήμο και η διοικητική μέριμνα και γενική επίβλεψη στη ΔΙΠΕ και το ΥΠΑΙΘΑ. Κι ενώ απουσιάζει  με ευθύνη Κυβέρνησης και Υπουργείου ένα γενναίο συνολικό πρόγραμμα αντιμετώπισης των μεγάλων προβλημάτων στη σχολική στέγη, καθώς τείνει να γίνουν καθημερινότητα τα επαναλαμβανόμενα περιστατικά πτώσης σοβάδων ακόμα και με σοβαρούς τραυματισμούς μαθητών. 
Αντί να ελεγχθεί γιατί έπεσε το ταβάνι και να παρθούν άμεσα μέτρα για ασφαλή και σύγχρονα σχολεία τόσο στον Δήμο Μαρκοπούλου όσο και πανελλαδικά, εγκαλούνται οι εκπαιδευτικοί για τις αποφάσεις του Συλλόγου Διδασκόντων. Μετά από ένα χρόνο ταλαιπωρίας που κράτησε η ΕΔΕ οδηγούνται στο πειθαρχικό συμβούλιο 22 εκπαιδευτικοί του σχολείου!
Καταδικάζουμε  
- Την πρωτοφανή και καθολική παραπομπή στο πειθαρχικό συμβούλιο ολόκληρου του Συλλόγου Διδασκόντων (22 εκπαιδευτικοί) και της Διευθύντριας του 1ου Δημ. Σχολείου Πόρτο Ράφτη από τον Διευθυντή Εκπαίδευσης ΠΕ Αν Αττικής. 
- Την ενορχηστρωμένη μετακύλιση ευθυνών από τη Διεύθυνση Π.Ε. Ανατολικής Αττικής προς τους εκπαιδευτικούς, η οποία εστιάζει προκλητικά στο «γιατί βρίσκονταν οι μαθητές στην αίθουσα» αντί για το «γιατί κατέρρευσε η οροφή».
- Το κλίμα εργασιακού εκφοβισμού και ψυχολογικής πίεσης που ασκείται συστηματικά εδώ και έναν χρόνο στους/στις συναδέλφους με συνέπειες στην επαγγελματική,  προσωπική ζωή και υγεία 

- Τη διατάραξη  της ομαλής παιδαγωγικής λειτουργίας του σχολείου.
- Την απροκάλυπτη ποινικοποίηση της συνδικαλιστικής δράσης και της αλληλεγγύης μέσω της απόδοσης κατηγοριών για «κακόβουλη κριτική» στην προϊστάμενη αρχή, επειδή οι εκπαιδευτικοί προσέφυγαν στα σωματεία τους (ΣΕΠΕ, ΔΟΕ) και επειδή εξέφρασαν την άποψή τους για τις ευθύνες όσων είναι υπεύθυνοι για τη συντήρηση των σχολικών υποδομών. 
Απαιτούμε την άμεση παύση της δίωξης και την πλήρη απαλλαγή όλων των εκπαιδευτικών του 1ου Δ.Σχ. Πόρτο Ράφτη από τις ανυπόστατες κατηγορίες.
Απαιτούμε να αποδοθούν οι ευθύνες στους πραγματικούς υπεύθυνους για τις σχολικές υποδομές.
Απαιτούμε πλήρη αποκατάσταση όλων των σχολείων και την έγκυρη χορήγηση πιστοποιητικών καταλληλότητας για κάθε σχολικό κτίριο.
Απαιτούμε την ανέγερση νέων σύγχρονων δημόσιων σχολείων για την κάλυψη όλων των αναγκών. 
Απαιτούμε από το ΥΠΑΙΘΑ και την Κυβέρνηση να σταματήσουν την πολιτική των διώξεων και στοχοποίησης των εκπαιδευτικών καθώς και την πολιτική εγκατάλειψης των σχολικών υποδομών και να εξασφαλίσουν γενναία χρηματοδότηση και μόνιμο, σταθερό έλεγχο και συντήρηση όλων των σχολείων.
Στεκόμαστε στο πλευρό των 22 συναδέλφων μας. Το κύμα αλληλεγγύης γονέων, σωματείων και τοπικών φορέων δεν θα επιτρέψει να γίνουν οι εκπαιδευτικοί τα εξιλαστήρια θύματα της κρατικής αδιαφορίας και της συνειδητής εγκατάλειψης και επίθεσης στη δημόσια εκπαίδευση και τις υποδομές της.
Στηρίζουμε την κινητοποίηση του Συλλόγου Εκπαιδευτικών Π.Ε. Ανατ. Αττικής «Κ. Σωτηρίου» και του Συλλόγου Γονέων του 1ου Δ.Σχ. Πόρτο Ράφτη την Τρίτη 27/10 στη Διεύθυνση ΠΕ Αν. Αττικής στις 11:30 π.μ. (19ο χλμ Αθηνών – Μαρκοπούλου, Παιανία) και συνολικά τον αγώνα μέχρι τη δικαίωση όλων των συναδέλφων.

ΓΙΑ ΤΟ  Δ.Σ.

